Gradsko vijeće grada Belišća na __. sjednici, održanoj dana __. _______ 2026. godine, temeljem članka 38. stavak 1. točke 3. Statuta grada Belišća (Službeni glasnik grada Belišća br. 13/25), donosi
- prijedlog
O D L U K U

o subvencijama poduzetnicima i obiteljskim poljoprivrednim gospodarstvima
na području Grada Belišća za 2027. godinu
Članak 1.
(1) Ovom Odlukom uređuju se uvjeti, način i postupak poticanja poduzetništva i poljoprivrede dodjelom subvencija poduzetnicima i obiteljskim poljoprivrednim gospodarstvima iz sredstava Proračuna grada Belišća za 2027. godinu, a u svrhu omogućavanja olakšanog obavljanja gospodarske djelatnosti.
(2) Subvencije će se odobravati:

· mikro, malim i srednjim poduzetnicima te obrtnicima sa sjedištem na području grada Belišća,

· obiteljskim poljoprivrednim gospodarstvima (OPG) s područja grada Belišća upisanim u Upisnik obiteljskih poljoprivrednih gospodarstava.
Članak 2.

(1) Subvencije iz članka 1. dodjeljivat će se za:

1. zakup poslovnih prostora u vlasništvu Grada Belišća,
2. zapošljavanje novozaposlenih osoba i
3. troškove analize tla.
Članak 3.
1. Subvencija za zakup poslovnih prostora u vlasništvu Grada Belišća

Subvencija za zakup poslovnih prostora u vlasništvu Grada Belišća odobravat će se fizičkim i pravnim osobama iz članka 1. stavka 2. ove Odluke koje imaju zaključen ugovor o zakupu poslovnog prostora s Gradom Belišće u visini 50% ugovorene mjesečne zakupnine, počevši od mjeseca u kojem je zahtjev podnesen do kraja proračunske 2027. godine. 
Članak 4.
2. Subvencija za zapošljavanje novozaposlenih osoba
(1) Subvencija za zapošljavanje isplaćivat će se mikro, malim i srednjim poduzetnicima te obiteljskim poljoprivrednim gospodarstvima u 2027. godini za zapošljavanje nezaposlenih osoba s prebivalištem na području grada Belišća, u iznosu od 332,00 EUR po novozaposlenoj osobi u punom radnom vremenu, s maksimalno mogućom potporom po korisniku subvencije od 1.660,00 EUR, tj. za 5 novozaposlenih osoba.
(2) Subvencija za zapošljavanje novozaposlenih osoba na nepuno radno vrijeme isplaćivat će se razmjerno ugovorenom radnom vremenu.
(3) Prednost pri korištenju ove subvencije imat će zapošljavanje u proizvodnim djelatnostima i poljoprivredi.

(4) Korisnik prava na subvenciju za zapošljavanje ostvaruje pravo na subvenciju protekom 3 mjeseca od zapošljavanja novozaposlene osobe uz prilaganje dokaza o isplati plaće u navedenom razdoblju.

(5) Subvencionirane novozaposlene osobe moraju ostati zaposlene kod korisnika subvencije najmanje 12 mjeseci. U slučaju nepoštovanja ovog uvjeta, korisnik subvencije obvezan je o prestanku radnog odnosa obavijestiti nadležni upravni odjel Grada Belišća i vratiti isplaćenu subvenciju. Obveza povrata isplaćene subvencije dospijeva prvog sljedećeg dana od prestanka radnog odnosa subvencionirane osobe kod korisnika. Nadležni upravni odjel Grada Belišća zadržava pravo provjere zaposlenosti subvencionirane osobe kod korisnika subvencije.
(6) U slučaju da subvencionirana novozaposlena osoba na vlastiti zahtjev prekine radni odnos kod korisnika subvencije prije isteka roka od 12 mjeseci, korisnik će morati vratiti razmjerni dio isplaćene subvencije,  sukladno vremenu u kojem novozaposlena osoba nije kod njega više zaposlena. U ovom slučaju korisnik  subvencije je o navedenom dužan obavijestiti nadležni upravni odjel, uz prilaganje pisane izjave subvencionirane novozaposlene osobe o prestanku radnog odnosa kod korisnika.
(7) Korisnici prava na subvenciju  za zapošljavanje podnose zahtjev za isplatu subvencije uz koji prilažu  odgovarajuću dokumentaciju kao dokaz o zapošljavanju novozaposlene osobe. Zahtjev za korištenje subvencije za zapošljavanje podnosi se na propisanom obrascu.
Članak 5.
3. Subvencija troškova analize tla 
(1) Subvencija troškova analize tla odobravat će se fizičkim osobama upisanim u Upisnik obiteljskih poljoprivrednih gospodarstava ili u Upisnik poljoprivrednih gospodarstava s prebivalištem na području grada Belišća.

(2) Trošak analize tla subvencionirat će se u iznosu od 12 EUR po jednom uzorku, s maksimalnom mogućom subvencijom za 1 uzorak godišnje prema površinama reguliranim Pravilnikom o metodologiji za praćenje stanja poljoprivrednog zemljišta.

(3) Korisnici prava na subvenciju za trošak analize tla podnose zahtjev za isplatu uz koji prilažu potrebnu dokumentaciju kao dokaz o realiziranoj analizi. Zahtjev za subvenciju se ponosi na propisanom obrascu, a subvencija se isplaćuje na račun korisnika.
Članak 6.
(1) Korisnici subvencija ne smiju imati dug prema Gradu Belišće. Ukoliko takav dug postoji, naplatit će se iz odobrene subvencije, osim subvencije za zakup poslovnih prostora u vlasništvu grada Belišća za čije odobrenje zakupnik u trenutku podnošenja zahtjeva mora imati podmirene dospjele financijske obveze prema proračunu grada Belišća.
Članak 7.

(1) Isplatu subvencija iz ove Odluke provest će nadležni upravni odjel za financije Gradske uprave grada Belišća temeljem zaključka gradonačelnika.

Članak 8.
(1) Subvencije iz ove Odluke odobravat će se i isplaćivati do utroška sredstava osiguranih u Proračunu grada Belišća za 2027. godinu.

Članak 9.
(1) Ova Odluka će se objaviti u "Službenom glasniku grada Belišća", a stupa na snagu 1. siječnja 2027. godine.

